**DôvodovÁ sprÁva**

1. **Všeobecná časť**

Cieľom návrhu nariadenia vlády je zapracovanie zmien zohľadňujúcich situáciu obcí pri financovaní detí so špeciálnymi výchovno-vzdelávacími potrebami (ďalej len „ŠVVP“) v „bežnej“ materskej škole. Navrhuje sa zaviesť samostatný koeficient na výchovno-vzdelávací proces na dieťa „bežnej“ materskej školy , ktoré je dieťaťom so ŠVVP s hodnotou 29,2.

V súčasnosti sa pri rozdeľovaní podielu na výnose dane z príjmov územnej samospráve deti so ŠVVP „bežnej“ materskej školy zohľadňujú rovnakým koeficientom ako ostatné deti materskej školy, t. j. s koeficientom v hodnote 27,3. Z praxe ale vyplýva, že výchova a vzdelávanie detí so ŠVVP „bežnej“ materskej školy sú finančne náročnejšie, a preto je potrebná úprava a ich zohľadňovanie vo vzorci.

Z uvedeného vyplýva, že na dieťa materskej školy dostane obec napočítané finančné prostriedky raz cez koeficient 27,3 a okrem toho finančné prostriedky cez koeficient 29,2.

Z praxe vyplýva, a ako je aj uvedené v ustanovení § 7 ods. 5 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, ak škola vzdeláva deti so ŠVVP, vytvára im podmienky prostredníctvom individuálneho vzdelávacieho programu, pričom ide najmä o materiálne a personálne zabezpečenie, vrátane špeciálnej kompenzačnej, rehabilitačnej, didaktickej a audiovizuálnej techniky vyžadovanej vzhľadom na príslušný druh a stupeň zdravotného postihnutia. Dôležitou skutočnosťou je, že počet detí so ŠVVP priebežne vzrastá.

Návrh nariadenia vlády nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou SR, ústavnými zákonmi, nálezmi Ústavného súdu Slovenskej republiky, inými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná s právom Európskej únie.

**B. Osobitná časť**

**K Čl. I**

**K bodu 1**

V súčasnosti sa pri rozdeľovaní podielu na výnose dane z príjmov pre územnú samosprávu deti so ŠVVP „bežnej“ materskej školy zohľadňujú rovnakým koeficientom ako ostatné deti materskej školy, t. j. s koeficientom v hodnote 27,3. Z praxe ale vyplýva, že výchova detí so ŠVVP „bežnej“ materskej školy je finančne náročnejšia, a preto je potrebná úprava a zohľadňovanie vo vzorci. Vzhľadom na túto skutočnosť sa navrhuje zaviesť samostatný koeficient na výchovno-vzdelávací proces na dieťa „bežnej“ materskej školy, ktoré je dieťaťom so ŠVVP s hodnotou 29,2.

Z uvedeného vyplýva, že na dieťa materskej školy dostane obec napočítané finančné prostriedky raz cez koeficient 27,3 a okrem toho finančné prostriedky cez koeficient 29,2.

**K bodu 2**

Ide legislatívno-technickú úpravu súvisiacu so zmenou číslovania riadkov v prílohe č. 3 tabuľke č. 1.

**K Čl. II**

Účinnosť návrhu nariadenia vlády sa navrhuje 1. januára 2021.